Document ID: 32005D0062

ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Ιανουαρίου 2005
για τον καθορισμό μεταβατικών μέτρων που πρέπει να εφαρμόσει η Κύπρος όσον αφορά την επί τόπου καύση ή ταφή των ζωικών υποπροϊόντων δυνάμει του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2005) 133]
(Το κείμενο στην ελληνική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2005/62/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (1), και ιδίως το άρθρο 24 παράγραφος 6 και το άρθρο 32 παράγραφος 1,
Εκτιμώντας τα ακόλουθα:
(1)
Δυνάμει του κανονισμού (ΕΚ) αριθ. 1774/2002, σε περιορισμένες περιπτώσεις μπορούν να χορηγούνται παρεκκλίσεις όσον αφορά την τελική διάθεση των ζωικών υποπροϊόντων με επί τόπου καύση ή ταφή. Στον εν λόγω κανονισμό προβλέπεται επίσης ότι δεν μπορεί να χορηγηθεί καμία παρέκκλιση όσον αφορά τα ζώα για τα οποία υπάρχουν υπόνοιες ότι έχουν μολυνθεί από μεταδοτική σπογγώδη εγκεφαλοπάθεια (ΜΣΕ) ή στα οποία έχει επιβεβαιωθεί επισήμως η παρουσία ΜΣΕ.
(2)
Με τον κανονισμό (ΕΚ) αριθ. 811/2003 της Επιτροπής, της 12ης Μαΐου 2003, για την εφαρμογή του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου όσον αφορά την απαγόρευση ανακύκλωσης εντός του ίδιου ζωικού είδους για τα ψάρια, την ταφή και την καύση ζωικών υποπροϊόντων και ορισμένα μεταβατικά μέτρα (2) θεσπίζονται εκτελεστικοί κανόνες για την τελική διάθεση των ζωικών υποπροϊόντων με επί τόπου καύση ή ταφή.
(3)
Η απόφαση 2004/467/ΕΚ της Επιτροπής, της 29ης Απριλίου 2004, για τον καθορισμό των μεταβατικών μέτρων που πρέπει να εφαρμόσουν η Κύπρος και η Εσθονία όσον αφορά την επί τόπου καύση ή ταφή των ζωικών υποπροϊόντων δυνάμει του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου (3), προβλέπει παρέκκλιση από τους κανόνες αυτούς έως την 1η Ιανουαρίου 2005.
(4)
Η Κύπρος ενημέρωσε την Επιτροπή ότι δεν θα διαθέτει λειτουργικά συστήματα συλλογής των ζωικών υποπροϊόντων έως την 1η Ιανουαρίου 2005. Συνεπώς, είναι αναγκαίο να διατηρηθούν για μια ακόμη χρονική περίοδο τα μεταβατικά μέτρα τα οποία θεσπίζονται με την απόφαση 2004/467/ΕΚ.
(5)
Κατά τη διάρκεια της μεταβατικής περιόδου, η Κύπρος πρέπει να λάβει τα αναγκαία μέτρα για να αποφύγει να θέσει σε κίνδυνο την υγεία των ανθρώπων ή των ζώων και το περιβάλλον, όπως καθορίζεται στον κανονισμό (ΕΚ) αριθ. 811/2003.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Κατά παρέκκλιση του άρθρου 4 παράγραφος 2, του άρθρου 5 παράγραφος 2 και του άρθρου 6 παράγραφος 2 του κανονισμού (ΕΚ) αριθ. 1774/2002, η Κύπρος μπορεί, όσον αφορά τη δική της επικράτεια και έως την 1η Νοεμβρίου 2005, να επιτρέψει την επί τόπου καύση ή ταφή ζωικών υποπροϊόντων.
2. Η παρέκκλιση που αναφέρεται στην παράγραφο 1 δεν ισχύει για το υλικό κατηγορίας 1, το οποίο αναφέρεται στο άρθρο 4 παράγραφος 1 στοιχείο α) σημείο i) του κανονισμού (ΕΚ) αριθ. 1774/2002.
Άρθρο 2
Η Κύπρος, όταν επιτρέπει την επί τόπου καύση ή ταφή όπως προβλέπεται στο άρθρο 1 της παρούσας απόφασης, λαμβάνει όλα τα αναγκαία μέτρα για να αποφύγει να θέσει σε κίνδυνο την υγεία των ανθρώπων ή των ζώων και το περιβάλλον, σύμφωνα με τους εκτελεστικούς κανόνες που ορίζονται στα άρθρα 6 και 9 του κανονισμού (ΕΚ) αριθ. 811/2003. Η Κύπρος ενημερώνει την Επιτροπή και τα άλλα κράτη μέλη έως την 1η Ιουνίου 2005 σχετικά με την πρόοδο που έχει σημειωθεί όσον αφορά τη θέσπιση συστήματος τελικής διάθεσης.
Άρθρο 3
Η παρούσα απόφαση ισχύει από την 1η Ιανουαρίου έως την 1η Νοεμβρίου 2005.
Άρθρο 4
Η παρούσα απόφαση απευθύνεται στην Κυπριακή Δημοκρατία.
Βρυξέλλες, 27 Ιανουαρίου 2005.

Labels: 1
17
20
18
15